Mijlocaşul francez de la Lazio Roma, Matteo Guendouzi, eliminat vineri în timpul suplimentar de joc în meciul dintre echipa sa şi AC Milan, a primit o suspendare de două meciuri, a anunţat marţi Liga Italiană de Fotbal, scrie AFP.
Guendouzi a fost sancţionat "pentru că în minutul 51 al reprizei secunde a reacţionat nervos la un fault comis asupra lui şi l-a împins cu ambele mâini pe un jucător advers", a explicat Lega Serie A.
Într-un final extrem de tensionat al meciului, trei jucători de la Lazio, inclusiv Guendouzi, au fost excluşi. Clubul roman, care a încheiat meciul cu opt jucători, a pierdut cu 1-0, şi a ajuns pe locul 9 în campionat.
"Am fost maltrataţi, echipa a suferit traume psihologice", a reacţionat după întâlnire patronul şi preşedintele lui Lazio, Claudio Lotito, care a îndemnat din nou fotbalul italian să-şi reformeze arbitrajul.
Ajuns în Italia la sfârşitul lunii august, vicecampionul mondial din 2022 a devenit unul dintre jucătorii de bază ai lui Maurizio Sarri. Fostul fotbalist al lui Marseille va rata, aşadar, următoarele două meciuri de campionat ale Lazio, luni împotriva lui Udinese (etapa a 28-a) şi pe 16 martie cu Frosinone (etapa a 29-a).